Guro von Germeten

Guro von Germeten (født 1980 i Hammerfest) er en norsk vokalist, trekkspiller, låtskriver, produsent, sanglærer og yogainstruktør.  

Musikken hennes beskrives gjerne som en smeltedigel av jazz, balkansk folkemusikk og cabaret. 

I 2023 tok hun en ph.d.-grad ved Norges musikkhøgskole med avhandlingen «Den altetende stemmen: En studie av vokal smak, vokalteknikk og stemmebruk i moderne musikkteater».

 Karriere 
Guro von Germeten er utdannet ved Universitetet i Stavanger, Universität für Musik und darstellende Kunst Wien, Høgskolen i Oslo og ved Complete Vocal Institute i København. Siden 2010 har hun spilt med sitt Schwindelfrei Orchestra som består av Christian Svensson (trommer), Sebastian Haugen (bass), Line Grenheim (fele), og Erlend Barratt-Due Solum (klarinett). 

Sammen med Hilde Louise Asbjørnsen har hun laget et Tom Waits-hyllestshow, som fremføres med musikerne Olga Konkova (piano), Ellen Brekken (bass), Oddrun Lilja Jonsdottir (gitar) og Hermund Nygård (trommer). 

Von Germeten har opptrådt på en rekke festivaler, som Kongsberg Jazzfestival, Canal Street, Slottsfjellfestivalen og Oslo World Music Festival. Hun har vært festivalartist hos Vienna International Accordion Festivals og hun spilte for Aung Saan Suu Kyi da hun kom til Norge i 2012 for å motta den tidligere tildelte Nobels fredspris.  

Guro von Germeten har reist for Rikskonsertene og Den kulturelle skolesekken med produksjonene Bad Dreams and Good Nightmares og Rubinrøde Trekkspill og Balkan Bluesette. I 2017 var hun med i NRK Skole-prosjektet Musikkparken.  

Debutplaten Bad Dreams and Good Nightmares ble gitt ut i 2010 og er produsert av Anders Aarum og Hilde Louise Asbjørnsen. Oppfølgeren Come Stand Before Me kom i 2013, produsert av Jørund Fluge Samuelsen. I 2014 ga hun ut singlen «Don't Look Back (With Anger)». 

I januar 2014 ble Guro von Germeten tildelt Prøysens Kunststipend pålydende 250 000 kroner av Prøysenåret; et arrangement i anledning 100 års-jubileet for Prøysens fødsel. Formålet med stipendet var å skrive sitt første album på norsk. I 2015 kom Jeg fant en bit av deg, etterfulgt samme år av singlene «Virvelvind» og «Pass opp, se ned».   

Guro von Germetens musikk gis ut på Hilde Louise Asbjørnsens plateselskap Sweet Morning Music.

 Diskografi 

 Album 
 2010: Bad Dreams and Good Nightmares (Sweet Morning Music)

 2013: Come stand before me (Sweet Morning Music)
 2014: Don't look back (with anger) (Sweet Morning Music)
 2015: Jeg fant en bit av deg (Sweet Morning Music)

 EP, singler 

 2014: «Don't look back (with anger)» – single
 2015: «Virvelvind» – single
 2015: «Pass opp, se ned» – single

 Referanser 

 Eksterne lenker 
 www.vongermeten.no 
 www.youtube.com/guroger444

Kategori:Norske sangere
Kategori:Norske musikere
Kategori:Norske låtskrivere
Kategori:Fødsler i 1980